กสทช.เผย”ไทยทีวี”เมินจ่ายงวด 2 ตามเส้นตายวันนี้ เล็งเสนอบอร์ดฟัน 8 ก.พ.นี้
กสทช.เผย"ไทยทีวี"เมินจ่ายงวด 2 ตามเส้นตายวันนี้ เล็งเสนอบอร์ดฟัน 8 ก.พ.นี้
3 ก.พ. 2559

นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการ โทรคมนาคมแห่งชาติ (กสทช.) เปิดเผยว่า บริษัท ไทยทีวี จำกัด ซึ่งเป็นผู้ที่ได้รับใบอนุญาตทีวีดิจิทัล 2 ช่อง คือ ไทยทีวีและเอ็มวีทีวี แฟมิลี่ (โลก้า) ไม่ได้ติดต่อเข้ามาเพื่อชำระเงินค่าใบอนุญาตงวดที่ 2 ภายในกำหนดเส้นตายวันนี้
ดังนั้น ขั้นตอนต่อไปจึงต้องปฎิบัติตามมติคณะกรรมการกิจการกระจายเสียงและกิจการโทรทัศน์ (กสท.) เมื่อวันที่ 1 ก.พ.59 ที่ผ่านมา ให้นำเรื่องเข้าที่ประชุมคณะกรรมการ กสท.ในวันที่ 8 ก.พ.59 เพื่อพิจารณาลงมติเพิกถอนใบอนุญาตของไทยทีวี และแจ้งธนาคารกรุงเทพ (BBL) ในฐานะผู้ออกหนังสือค้ำประกันการประมูลให้ชำระเงินตามหลักทรัพย์ค้ำประกัน ได้แก่ เงินประมูลทุกงวดวงเงิน 1,634.4 ล้านบาท (ไม่รวมภาษีมูลค่าเพิ่ม) โดยจะต้องชำระทันทีภายใน 30 วัน หลังจากมี กสท.มติ หากไม่ชำระก็จะเข้าสู่กระบวนการฟ้องร้องต่อไป
ส่วนความคืบหน้าเรื่องการหารือการแก้ไขปัญหาทีวีดิจิตอลนั้น ขณะนี้ได้ประชุมเพื่อรวบรวมรายละเอียดของปัญหาและข้อเสนอเป็นครั้งที่ 3 แล้ว โดยจะนำข้อมูลที่ได้ส่งต่อไปยังที่กรรมการ กสทช.พิจารณาในวันที่ 10 ก.พ.59